Afrika-Unie staan saam oor Covid-19 | Maroela Media
Pres. Cyril Ramaphosa tydens 'n vorige AU-beraad (Foto: Presidensie/Twitter)
Pres. Cyril Ramaphosa, voorsitter van die Afrika-Unie, het gesê die kontinent is verenig in sy stryd teen koronavirus-pandemie.
Ramaphosa het Donderdag 'n telekonferensie met lede van die Afrika-Unie gehou om die kontinent se benadering oor die uitbreking van die nuwe koronavirus (Covid-19) te koördineer.
"Ons het dit op 'n verenigde manier benader," het Ramaphosa tydens 'n perskonferensie gesê. "Nie een enkele Afrikaland moet dit op sy eie probeer takel nie. Ons sal so ver as moontlik probeer saamwerk en inligting deel waarmee elke land besig is. Kommunikasie sal ook verhoog word."
Ramaphosa het gesê taakspanne sal vir die verskillende streke aangestel word waarby die lande betrokke kan raak en waarby Suid-Afrika se eie minister van gesondheid, dr. Zweli Mkhize, betrek sal word.
"Ons doen ook 'n beroep op die res van die wêreld, veral die meer ontwikkelde lande, om bystand te bied en hulpbronne te verskaf om die ekonomie in Afrika te stimuleer. Ons versoek dié lande om ook steeds toe te laat dat goedere na Afrika ingevoer kan word, sodat Afrika nie van die res van die wêreld afgesluit word nie."
'n Sogenaamde "Afrika-koronafonds" ('n Solidarity Fund) is ook gestig om lande, met die grootste behoefte, by te staan. "Altesaam $17 miljoen is dadelik ingesamel deur die verskillende Afrikalande," het Ramaphosa bygevoeg.
Ramaphosa het Donderdagmiddag ook 'n spesiale virtuele vergadering van die G20-beraad bygewoon. "Ons is almal verenig in die besef dat ons alles in ons vermoë moet doen om die virus te beveg, lewens te red en ekonomieë te red."
Hy het gesê Afrikalande het 'n beroep op die G20-lande gedoen om stimuluspakkette as skuldverligting te ondersteun. "Dit was 'n wonderlike gesprek," het hy bygevoeg.
Die president het ook op sy Twitter-profiel 'n boodskap van hoop met Suid-Afrikaners gedeel voor die algehele landswye afsondering Donderdagaand om middernag ingestel word. "Ek doen 'n beroep op ons almal om moedig te wees, om geduldig te wees en bo alles, om solidariteit en deernis aan mekaar te bewys. Laat ons nooit wanhopig wees nie, ondanks die uitdagings wat tans deur ons land in die gesig gestaar word, want ons is 'n nasie wat saamstaan en ons gaan beslis oorleef. Mag God ons mense beskerm. God seën Afrika."